b'\n_START_ARTICLE_\nGeorge Graham\n_START_SECTION_\nUra pelaajana\n_START_PARAGRAPH_\nVaikka Graham on skotlantilainen, pelasi h\xc3\xa4n koko uransa Englannissa. H\xc3\xa4n aloitti ammattilaisuransa vuonna 1961 Aston Villassa 17-vuotiaana. Kolmen vuoden aikana h\xc3\xa4n pelasi joukkueessa vain kahdeksan ottelua, joista yksi oli Liigacupin finaali vuonna 1963, miss\xc3\xa4 Villa h\xc3\xa4ivsi paikallisvastustaja Birmingham Citylle. Hein\xc3\xa4kuussa 1964 Graham siirtyi Chelseaan, miss\xc3\xa4 h\xc3\xa4n voitti Liigacupin, pelasi 72 ottelua ja teki 35 maalia. _NEWLINE_1966 h\xc3\xa4n siirtyi 75 000 punnan siirtosummalla Arsenaliin ja lukeutui seuran runkopelaajiin sen voittaessa 1971 sek\xc3\xa4 liigamestaruuden ett\xc3\xa4 FA Cupin. Joulukuussa 1972 h\xc3\xa4n siirtyi Manchester Unitediin, miss\xc3\xa4 h\xc3\xa4n pelasi kaksi vuotta ennen siirtymist\xc3\xa4\xc3\xa4n Portsmouthiin ja my\xc3\xb6hemmin viel\xc3\xa4 Crystal Palaceen. Skotlannin maajoukkueessa Graham pelasi urallaan 12 ottelua.\n_START_SECTION_\nUra valmentajana\n_START_PARAGRAPH_\nPeliuransa j\xc3\xa4lkeen Graham toimi aluksi Crystal Palacen managerina ja my\xc3\xb6hemmin Queens Park Rangersissa. 1983 h\xc3\xa4n siirtyi Millwallin per\xc3\xa4simeen ja vuonna 1986 pelaajavuosiensa huippuseuraan Arsenaliin, joka ei ollut saavuttanut suurvoittoja sitten vuoden 1979. Grahamin alaisuudessa joukkue l\xc3\xa4hti uuteen nousuun ja voitti kahdeksan vuoden aikana kaksi liigamestaruutta, kaksi Liigacupia, FA Cupin sek\xc3\xa4 Cup-voittajien Cupin. Graham toi Arsenaliin lukuisia huipupelaajia kuten David Seaman, Nigel Winterburn, Lee Dixon ja Ian Wright, mutta my\xc3\xb6s joitakin ep\xc3\xa4onnistuneita ratkaisuja kuten Eddie McGoldrick ja Glenn Helder. _NEWLINE_H\xc3\xa4n joutui eroamaan teht\xc3\xa4v\xc3\xa4st\xc3\xa4\xc3\xa4n vuonna 1995, kun paljastui ett\xc3\xa4 h\xc3\xa4n oli ottanut lahjuksia norjalaiselta agentilta Rune Haugelta palkattuaan seuraan kaksi norjalaispelaajaa, P\xc3\xa5l Lydersenin ja John Jensenin. Graham jatkoi managerinuraansa vuonna 1996 Leedsiss\xc3\xa4 ennen siirtymist\xc3\xa4\xc3\xa4n lokakuussa 1998 Tottenhamin per\xc3\xa4simeen ja vain viiden kuukauden kuluttua h\xc3\xa4n juhli joukkueen kanssa Liigacupin voittoa. Graham sai potkut Tottenhamin valmentajan paikalta vuonna 2001 Daniel Levyn tultua seuran uudeksi omistajaksi. T\xc3\xa4m\xc3\xa4n j\xc3\xa4lkeen h\xc3\xa4n on keskittynyt ty\xc3\xb6h\xc3\xb6ns\xc3\xa4 Sky Sports -televisiokanavan jalkapalloasiantuntijana.'